De høje priser på brændstof æder nu så store dele af fiskernes overskud, at de overvejer, om det overhovedet kan betale sig.

Med et stort forbrug af dieselolie er de danske erhvervsfiskere meget sårbare overfor de prisstigninger, som vi har set på olie i løbet af de seneste uger. For de nordjyske fiskere udgør udgiften til brændstof en stor del af de samlede omkostninger. Derfor er der en udbredt frustration i branchen lige nu. Det fortæller formanden for Hirtshals Fiskeriforening, Niels Kristian Nielsen. - Vi er alle rigtig trætte af den udvikling, vi har set på oliepriserne, siger han. Fiskere vil blive i havn Niels Kristian Nielsen fortæller, at brændstofpriserne for de danske erhvervsfiskere er steget med 70 procent i den seneste tid, og det resulterer i øgede omkostninger for de nordjyske fiskere. - Vi er meget presset på grund den høje pris på brændstof. Vi har fartøjer med store maskiner, der bruger over 100 liter diesel i timen. Nogle bruger 3000 liter i døgnet, så det kan være meget svært at få tingene til at hænge sammen, når udgifterne stiger så meget, siger han. Se historien som videoindslag: Endnu har ingen fiskere ifølge formanden valgt at blive i havn som følge af prisstigningerne. Men hvis udgifterne bliver ved med at stige, vil fiskerne ikke sejle ud længere. - Fiskerne kan ikke få nok for deres fisk, til at det kan hænge sammen. Flere har ringet til mig i dag og sagt, at hvis det fortsætter sådan her, så lægger de skibene til kaj, siger Niels Kristian Nielsen. Se interviewet i videoen her: